สิทธิประโยชน์ใหม่
โดย...ชัตน์วรี
14 ต.ค. 2558

โดย...ชัตน์วรี 
ช่วงนี้มีข่าวการเปลี่ยนแปลงสิทธิประโยชน์ประกันสังคมที่ผู้ประกันตนหรือมนุษย์เงินเดือนควรจะรับทราบไว้ เพราะแต่ละเดือนบรรดามนุษย์เงินเดือนอย่างเราจะต้องจ่ายเงินสมทบให้กับประกันสังคม 5% ของเงินเดือน จึงต้องรู้ว่าจะได้รับสิทธิประโยชน์อะไรบ้าง
ขณะที่ผู้ประกันตนใหม่นั้น สิทธิประโยชน์ต่างๆ จะเริ่มมีผลตั้งแต่วันที่ 20 ต.ค.นี้ 
กรณีประสบอันตรายหรือเจ็บป่วย : เพิ่มค่าส่งเสริมสุขภาพและป้องกันโรค และค่าใช้จ่ายเป็นเงินช่วยเหลือเบื้องต้นให้แก่ผู้ประกันตน ในกรณีได้รับความเสียหายจากการรับบริการทางการแพทย์
กรณีคลอดบุตร : มีสิทธิได้รับไม่จำกัดจำนวนครั้ง จากเดิมมีสิทธิได้รับไม่เกิน 2 ครั้ง เหมาจ่ายครั้งละ 1.3 หมื่นบาท + เงินสงเคราะห์การหยุดงาน 90 วัน
กรณีสงเคราะห์บุตร : สำหรับบุตรอายุ 0-6 ปี มีสิทธิได้รับคราวละไม่เกิน 3 คน เดือนละ 400 บาท จากเดิมได้รับสิทธิไม่เกิน 2 คน 
กรณีว่างงาน : ให้ความคุ้มครองสิทธิประโยชน์กรณีว่างงานแก่ผู้ประกันตน กรณีนายจ้างหยุดกิจการชั่วคราว จากเดิมผู้ประกันตนมีสิทธิได้รับเมื่อถูกเลิกจ้างหรือลาออก
ผู้เจ็บป่วยเรื้อรัง หรือผู้ทุพพลภาพ :ได้สิทธิรับประโยชน์ทดแทนกรณีตาย และเพิ่มสิทธิประโยชน์แก่ผู้ประกันตนที่จงใจทำให้ตนเองบาดเจ็บ ทุพพลภาพ และตาย หรือยินยอมให้ผู้อื่นก่อให้เกิดขึ้น จากเดิมไม่มี 
กรณีทุพพลภาพ : ผู้ประกันตนที่สูญเสียสมรรถภาพไม่ถึง 50% ของร่างกาย มีสิทธิได้รับประโยชน์ทดแทนกรณีทุพพลภาพ และผู้ทุพพลภาพอยู่ก่อนวันที่ 31 มี.ค. 2538 ได้รับเงินทดแทนการขาดรายได้ตลอดชีวิต จากเดิมได้รับเงินทดแทน 15 ปี
เงินสงเคราะห์ผู้เสียชีวิต : ถ้าจ่ายเงินสมทบมาอย่างน้อย 36 เดือน แต่ไม่ถึง 120 เดือน ให้จ่ายเงินสงเคราะห์ 50% ของค่าจ้างรายเดือน คูณด้วย 4 (เท่ากับค่าจ้างประมาณ 2 เดือน) จากเดิมจ่ายแค่ 1.5 เดือน แต่ถ้าจ่ายเงินสมทบตั้งแต่ 120 เดือน ให้จ่าย 50% ของค่าจ้าง คูณด้วย 12 (เท่ากับค่าจ้างประมาณ 6 เดือน) จากเดิมจ่ายแค่ 5 เดือน
กรณีชราภาพ : ผู้ประกันตนสามารถทำหนังสือระบุบุคคลผู้มีสิทธิรับเงินบำเหน็จชราภาพไว้ล่วงหน้าได้ และเพิ่มระยะเวลายื่นขอรับผลประโยชน์จาก 1 ปี เป็น 2 ปี